## Līgums

**Elektroinstalācijas darbi Slimnīcas “Ģintermuiža” cokolstāvā, tā pielāgošanai patvertnes vajadzībām**

## Nr. Pasūtītāja lietvedībā Nr. …………….

## Nr. Uzņēmēja lietvedībā Nr. …………….

Jelgavā

*Dokumenta datums ir pēdējā pievienotā*

*droša elektroniskā paraksta laika zīmoga datums*

**VSIA “Slimnīca “Ģintermuiža””*,*** reģ.Nr.40003407396, tās valdes locekļa Artūra Blektes personā, kurš rīkojas uz Veselības ministrijas pilnvarojuma un Statūtu pamata, turpmāk saukts *Pasūtītājs*, no vienas puses un **………………”**, reģ. Nr. ……………….., tās valdes locekļa ………………….. personā, kurš rīkojas saskaņā ar Statūtiem, turpmāk saukts *Uzņēmējs*no otras puses, kopā sauktas Puses, saskaņā ar Pasūtītāja iepirkuma “Elektroinstalācijas darbi Slimnīcas “Ģintermuiža” cokolstāvā, tā pielāgošanai patvertnes vajadzībām” ( Iepirkums tika veikts Eiropas Savienības kohēzijas politikas programmas “Eiropas Savienības kohēzijas politikas programma 2021.–2027.gadam 5.1.1. specifiskā atbalsta mērķa "Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās" 5.1.1.9. pasākumā "Objektu (patvertņu) pielāgošana un aprīkošana civilās aizsardzības mērķiem”) rezultātiem un *Uzņēmēja* iesniegto piedāvājumu, noslēdz sekojošu līgumu:

Līgumā izmantotie termini:

***būvdarbu izpildes akts*** – akts, kurā tiek dokumentēti attiecīgā periodā faktiski izpildītie būvdarbi;

***būvobjekta nodošanas un pieņemšanas akts*** – akts, kas apliecina Līgumā noteikto būvdarbu izpildi un pēc tā abpusējās parakstīšanas apliecina visu būvdarbu pieņemšanu no Pasūtītāja puses;

***defekts*** – ikviens būvdarbu kvalitātes trūkums, kas radies būvdarbu laikā vai garantijas termiņa laikā un saskaņā ar normatīvajiem aktiem būvniecības jomā vai atbilstoši Līguma noteikumiem ir *Uzņēmēja* atbildība.

***defektu akts*** – akts par defektiem, tai skaitā par tiem, kas konstatēti pēc attiecīgo būvdarbu vai jebkuras to daļas pieņemšanas vai būvdarbu garantijas termiņa laikā, kā arī par būvdarbu izpildes aktā vai būvobjekta nodošanas un pieņemšanas aktā neatbilstoši norādītiem būvdarbu apjomiem vai būvdarbu izmaksām;

***garantijas darbi*** – konstatēto būvdarbu defektu un citu garantijas termiņa laikā konstatēto neatbilstību novēršanas darbi;

***iepirkums*** – iepirkums “Elektroinstalācijas darbi Slimnīcas “Ģintermuiža” cokolstāvā, tā pielāgošanai patvertnes vajadzībām”;

***līgumcena*** – kopējā samaksa par iepirkuma Līguma izpildi, kurā ietverti visi piemērojamie nodokļi, izņemot pievienotās vērtības nodokli;

***līgumsumma*** – kopējā samaksa par iepirkuma līguma izpildi, kurā ietverti visi piemērojamie nodokļi un pievienotās vērtības nodoklis;

***objekts*** – “Elektroinstalācijas darbi Slimnīcas “Ģintermuiža” cokolstāvā, tā pielāgošanai patvertnes vajadzībām”, Filozofu ielā 69, Jelgavā, ēkas kadastra apzīmējums 09000080087007.

1. Līguma priekšmets
   1. *Pasūtītājs* uzdod un *Uzņēmējs* apņemas veikt elektroinstalācijas darbus Slimnīcas “Ģintermuiža” cokolstāvā, lai to pielāgotu patvertnes vajadzībām. *Uzņēmējs* veic un nodod pabeigtos būvdarbus pienācīgā kvalitātē, atbilstoši iesniegtajam Finanšu- tehniskajam piedāvājumam, ievērojot Latvijas Republikas normatīvo aktu prasības.
   2. Būvdarbu izpildes termiņš – 4 (četri) mēneši, skaitot no līguma noslēgšanas dienas.
   3. Jautājumos, kas nav atrunāti Līgumā, *Pusēm* ir saistoši Iepirkuma, *Uzņēmēja* piedāvājuma un normatīvo aktu noteikumi.
2. Līgumcena un norēķinu kārtība
   1. Līgumcena ir ,,,,,,,,,,,,,,,,,,, EUR bez pievienotā vērtības nodokļa. Papildus Līgumcenai *Pasūtītājs* maksā pievienotās vērtības nodokli (turpmāk PVN) Latvijas Republikas normatīvajos aktos noteiktajā kārtībā un apmērā. PVN 21% apmērā sastāda ,,,,,,,,,,,,,,,,,,, EUR. Kopējā līguma summa (*Līgumsumma*) ir ,,,,,,,,,,,,,,,,,, EUR.
   2. Līgumā noteiktās būvdarbu izmaksu cenas paliek nemainīgas Līguma darbības laikā.
   3. *Uzņēmējs* iesniedz Pasūtītājam rēķinu:
      1. par būvdarbu izpildes aktā ietverto būvdarbu pieņemšanu – 10 darbdienu laikā no būvdarbu izpildes akta abpusējas parakstīšanas vai pieņemšanas dienas Līguma 4.4.  punktā minētajā gadījumā;
      2. par visiem izpildītajiem būvdarbiem, tai skaitā par faktiski izpildītajiem būvdarbiem pēdējā mēnesī, – 10 darbdienu laikā no būvobjekta nodošanas un pieņemšanas akta abpusējas parakstīšanas dienas.
   4. Pasūtītājs norēķinās ar *Uzņēmēju*, ievērojot šādu kārtību:
      1. Pasūtītājs maksā *Uzņēmējam* par iepriekšējā mēnesī faktiski izpildītajiem un Pasūtītāja pieņemtajiem būvdarbiem 10 darbdienu laikā no *Uzņēmēja* sagatavota Līguma noteikumiem atbilstoša rēķina saņemšanas;
      2. par visiem izpildītajiem būvdarbiem pasūtītājs maksā *Uzņēmējam* 10 dienu laikā no *Uzņēmēja* sagatavota Līguma noteikumiem atbilstoša rēķina saņemšanas.
   5. Ja līgumu izbeidz pirms termiņa, līgumslēdzējpuses veic galējo norēķinu par faktiski izpildītajiem un pasūtītāja pieņemtajiem būvdarbiem, tai skaitā arī par pasūtītajiem un objektā piegādātājiem materiāliem, 10 darbdienu laikā no dienas, kad līgumslēdzējpuses ir parakstījušas aktu par faktiski izpildītajiem būvdarbiem. Ja līgumslēdzējpušu starpā līdz līguma izbeigšanas dienai pastāv strīds par faktiski izpildītajiem būvdarbiem (tai skaitā to apjomiem), šajā punktā minētajā aktā iekļauj tikai tos faktiski izpildītos būvdarbus, par kuru izpildi līgumslēdzējpusēm nav domstarpību. Līgumslēdzējpuses strīdu risina Līguma sadaļā “4. Būvdarbu nodošanas un pieņemšanas kārtība un ar būvdarbu pieņemšanu saistīto strīdu risināšana” noteiktajā kārtībā.
   6. Ja būves ekspertīze apstiprina Pasūtītāja norādītos defektus, *Uzņēmējs* sedz ar būves ekspertīzi pieņemšanu saistītos izdevumus.
   7. Rēķinu sagatavošana:
      1. *Uzņēmējs* rēķinu sagatavo elektroniski un tajā iekļauj Līguma nosaukumu, Līguma numuru, Līguma datumu, Iepirkuma nosaukumu, būvdarbu izpildes akta numuru, būvdarbu izpildes periodu.
      2. *Uzņēmējs* rēķinu nosūta no e-pasta adreses: <\_\_\_\_\_\_\_\_\_\_> Pasūtītājam uz e-pasta adresi: [slimnica@gintermuiza.lv](mailto:slimnica@gintermuiza.lv) (atbilstoši Līgumam sagatavots rēķins tiek uzskatīts par nogādātu Pasūtītājam, ja Pasūtītājs ir atbildes e-pastā apstiprinājis rēķina saņemšanu) vai arī *Uzņēmējs* rēķinu nosūta uz *Pasūtītāja* e-adresi.
   8. Gadījumā, ja *Uzņēmēja* vai tā apakšuzņēmēja darbības rezultātā Objektā *Pasūtītājam* tiek nodarīti tiešie zaudējumi, *Pasūtītājam* ir tiesības ieturēt zaudējuma summu, atbilstoši *Pasūtītāja* rakstveidā noformētajam un *Uzņēmējam* iesniegtajam radušos zaudējumu aprēķinam, no samaksas, kas ir paredzēta izmaksai *Uzņēmējam*, par kvalitatīvi izpildītiem būvdarbiem. Ieturētā summa par nodarītiem zaudējumiem netiks izmaksāta *Uzņēmējam*. Ja ieturētās summas apmērs nav pietiekams zaudējuma dzēšanai, tad zaudējuma summas un ieturētās summas starpību *Uzņēmējs* apņemas samaksāt 30 (trīsdesmit) kalendāro dienu laikā pēc attiecīgā rēķina saņemšanas no *Pasūtītāja*.
   9. Apmaksas termiņa nokavēšanas gadījumā *Pasūtītājs* maksā *Uzņēmējam* līgumsodu 0,1% apmērā no Līgumcenas par katru nokavēto dienu, bet kopsummā ne vairāk kā 10 % no Līgumcena*s*.
   10. Par samaksas dienu tiek uzskatīta diena, kad *Pasūtītājs* veicis Līgumā noteiktās naudas summas pārskaitījumu uz *Uzņēmēja* norēķinu kontu.
   11. Ja būvdarbu izpildes termiņš tiek kavēts vairāk par 10 (desmit) darbdienām, *Pasūtītājam* ir tiesības prasīt *Uzņēmējam* maksāt līgumsodu 0,1% apmērā no kopējās Līgumcenas par katru kavējuma dienu, bet ne vairāk par 10% no kopējās Līgumcenas.
   12. Līgumsoda apmaksa neatbrīvo no saistību izpildes.
3. Līguma izpilde un kontrole
   1. Par būvdarbu pārtraukumu vai pagarinājumu Līgumā noteiktajos gadījumos, *Uzņēmējs* vienojas ar *Pasūtītāju*, sastādot atbilstoša satura aktu.
4. Būvdarbu nodošanas un pieņemšanas kārtība un ar būvdarbu pieņemšanu saistīto strīdu risināšana
   1. Izpildītos būvdarbus pieņem katru mēnesi.
   2. Ne vēlāk kā līdz kārtējā mēneša desmitajam datumam *Uzņēmējs* iesniedz pasūtītājam būvdarbu izpildes aktu par iepriekšējā mēneša laikā izpildīto būvdarbu apjomu un izmaksām.
   3. Pasūtītājs būvdarbus pieņem un būvdarbu izpildes aktu paraksta – 10 darbdienu laikā no akta saņemšanas dienas.
   4. Ja Pasūtītājs nepieņem būvdarbus, tas iesniedz *Uzņēmējam* pretenziju, norādot ar Līguma noteikumiem pamatotas nepilnības, kuru dēļ Pasūtītājs nevar parakstīt būvdarbu izpildes aktu.
   5. Ja defekti ir konstatēti daļā būvdarbu, tad Pasūtītājs pieņem tos būvdarbus, kuru izpildē defekti nav konstatēti. Pēc defektu novēršanas izpildītos būvdarbus ietver nākamā mēneša būvdarbu izpildes aktā. Pēc Pasūtītāja pieprasījuma *Uzņēmējs* iesniedz precizētu izpildes aktu, iekļaujot tajā darbus, kuros defekti nav konstatēti.
   6. Ja būvdarbos ir konstatēti nebūtiski defekti, Pasūtītājam ir tiesības pieņemt būvdarbus un veikt par tiem samaksu, ja puses ir vienojušās par trūkumu novēršanas termiņu. Par nebūtiskiem defektiem ir uzskatāmi tādi defekti, kas neietekmē veikto darbu atbilstību normatīvo aktu prasībām, netraucē turpmāko būvdarbu veikšanu, neierobežo būves lietošanu, kā arī neietekmē citu būvdarbu kvalitāti.
   7. Būvdarbu izpildes akta parakstīšana neatņem pasūtītājam tiesības Līguma spēkā esības laikā, kā arī garantijas termiņa laikā izteikt pretenzijas par izpildīto būvdarbu defektiem, trūkumiem un neatbilstībām, un *Uzņēmējam* ir pienākums novērst defektu aktā norādītos vai garantijas laikā pieteiktos būvdarbu defektus, trūkumus un neatbilstības par saviem līdzekļiem.
   8. *Uzņēmējs* nodod pasūtītājam visus izpildītos būvdarbus šādā kārtībā:
      1. iesniedz būvdarbu izpildes aktu par pēdējā mēnesī izpildītajiem būvdarbiem;
      2. aktam pievieno būvdarbu izpilddokumentāciju, tai skaitā iebūvēto būvizstrādājumu atbilstību apliecinošo dokumentāciju, segto būvdarbu aktus, nozīmīgo konstrukciju pieņemšanas aktus, pārbaužu aktus, testēšanas protokolus, kā arī citu līgumā paredzēto dokumentāciju, ja tā nav iesniegta Pasūtītājam iepriekš
   9. Pasūtītājs *Uzņēmēja* iesniegto būvobjekta nodošanas un pieņemšanas aktu paraksta 10 darbdienu laikā no tā saņemšanas dienas.
5. Līdzēju tiesības un pienākumi
   1. *Pasūtītāja* tiesības un pienākumi:
      1. *Pasūtītājs* maksā par kvalitatīvi izpildītajiem un pieņemtajiem būvdarbiem saskaņā ar Līguma nosacījumiem;
      2. *Pasūtītājam* ir tiesības kontrolēt Līguma izpildes gaitu, veikt būvdarbu kvalitātes kontroles pasākumus, pieaicinot speciālistus un ekspertus, un pieprasīt no *Uzņēmēja* kontroles veikšanai nepieciešamo informāciju, norādot tās iesniegšanas termiņu;
      3. Nepieciešamības gadījumā *Pasūtītājs* brīdina *Uzņēmēju* par neparedzētiem apstākļiem, kas radušies pēc Līguma noslēgšanas no *Pasūtītāja* neatkarīgu apstākļu dēļ, kuri objektīvi nebija paredzami Līguma slēgšanas laikā, un kuru dēļ varētu tikt traucēta saistību izpilde. Tādā gadījumā, Pusēm vienojoties, būvdarbu izpildes termiņi tiek attiecīgi pagarināti;
      4. Ja *Uzņēmējs* neievēro Līgumā noteiktās prasības, *Pasūtītājs* ir tiesīgs apturēt būvdarbuveikšanu līdz pārkāpuma novēršanai vai zaudējumu segšanai vai Līgumā noteiktajos gadījumos lauzt Līgumu.
   2. *Uzņēmēja* tiesības un pienākumi:
      1. *Uzņēmējs* apņemas ievērot Iepirkuma piedāvājuma nosacījumus un Līguma noteikumus.
      2. *Uzņēmējs* ar saviem resursiem kvalitatīvi, atbilstoši spēkā esošajiem Latvijas Republikas normatīvajiem aktiem, Līguma nosacījumiem un Līgumā noteiktajā termiņā kvalitatīvi izpilda būvdarbussaskaņā ar tehnisko specifikāciju un līguma nosacījumiem, t.sk. nodrošina būvdarbu izpildi ar nepieciešamajiem materiāliem, mehānismiem, instrumentiem, transportu u.c. resursiem;
      3. *Uzņēmējs* atbild par spēkā esošo drošības tehnikas, darba aizsardzības, ugunsdrošības un citu Latvijas Republikas normatīvo aktu ievērošanu, kas attiecas uz būvdarbu veikšanu;
      4. *Uzņēmējs* ne vēlāk kā būvdarbu pabeigšanas dienā veic visu būvgružu izvešanu no objekta.
      5. *Uzņēmējs* nodrošina atkritumu apsaimniekošanu tā, lai netiktu apdraudēta cilvēku dzīvība, un veselība, kā arī personu manta, un tā nedrīkst negatīvi ietekmēt vidi, būvniecības procesā radītie atkritumi jāsavāc un jāutilizē atsevišķi no sadzīves atkritumiem saskaņā ar spēkā esošo normatīvo aktu prasībām. *Uzņēmējs* nodrošina, ka izlietotās lampas, apgaismes iekārtas un apgaismes vadības ierīces tiks šķirotas un nosūtītas reģenerēšanai saskaņa ar Ministru kabineta 2014. gada 8. jūlija noteikumiem Nr. 388 “Elektrisko un elektronisko iekārtu kategorijas un marķēšanas prasības un šo iekārtu atkritumu apsaimniekošanas prasības un kārtība”;
      6. *Uzņēmējs* apņemas neveikt nekādas darbības, kas tieši vai netieši var radīt zaudējumus *Pasūtītājam* vai kaitēt tā interesēm;
      7. Veicot būvdarbus *Uzņēmējs* ievēro zaļā publiskā iepirkuma prasības saskaņā ar Ministru kabineta 2017. gada 20. jūnija noteikumiem Nr. 353 “Prasības zaļajam publiskajam iepirkumam un to piemērošanas kārtība”visos gadījumos, kur tas attiecināms un iespējams.
      8. *Uzņēmējs* garantē izpildīto būvdarbu un uzstādīto materiālu kvalitāti, drošumu un ekspluatācijas īpašības Garantijas termiņa laikā;
      9. Garantijas termiņa laikā, *Uzņēmējs* par saviem līdzekļiem novērš būvdarbu defektus, kas radušies pēc to nodošanas, izņemot defektus, kas radušies neatbilstošas ekspluatācijas rezultātā;
      10. *Uzņēmējs* nodrošina speciālista elektroietaišu izbūves darbu vadīšanā atrašanos objektā darbu veikšanas brīdī.
   3. Citas pušu saistības:
      1. *Puses* ir savstarpēji atbildīgas par otras puses nodarītajiem zaudējumiem, ja tie radušies vienas Puses vai tās darbinieku, kā arī *Puses* Līguma izpildē iesaistīto trešo personu darbības vai bezdarbības, tai skaitā rupjas neuzmanības, ļaunā nolūkā izdarīto darbību vai nolaidības rezultātā. Visos ar būvdarbu veikšanu saistītajos jautājumos *Uzņēmējs* sadarbojas ar *Pasūtītāja* pārstāvi, kas atbildīgs par būvniecības procesa norisi no *Pasūtītāja* puses.
      2. *Pasūtītājam* ir tiesības bez iepriekšēja brīdinājuma ierasties jebkurā *Uzņēmēja* vai tā apakšuzņēmēju ražotnē vai bāzē, kur ražo vai uzglabā materiālus un iekārtas, ko lieto Līguma izpildē, un tur veikt atbilstības pārbaudes, kā arī ņemt paraugus. *Uzņēmējam* ir jānodrošina pasūtītāja pārstāvjiem iespējas veikt minētās darbības, un jānodrošina kompetenta pārstāvja piedalīšanās, lai parakstītu aktu par to, ka šīs uzraudzības darbības ir veiktas un sniegts atbilstības novērtējums.
      3. Gadījumā, ja Uzņēmējs neparaksta defektu aktu par konstatētajiem defektiem vai pārkāpumiem 10 (desmit) darbdienu laikā pēc tā saņemšanas, neiesniedzot Pasūtītājam motivētu, rakstveidā noformētu atteikumu to parakstīt ar objektīviem paskaidrojumiem, dotais defektu akts tiek uzskatīts par akceptētu no Uzņēmēja puses un aktā minēto defektu, trūkumu vai pārkāpumu novēršana ir saistoša Uzņēmējam, un tā pienākums ir tos novērst Pasūtītāja noteiktā termiņā.
      4. Ja Uzņēmējs nenovērš defektu aktā konstatētos defektus vai pārkāpumus Līgumā noteiktajā termiņā, Pasūtītājam ir tiesības aprēķināt Uzņēmējam līgumsodu 0,1 % apmērā no Līgumcenas par katru nokavēto izpildes dienu.
      5. Ja konstatētie defekti, trūkumi vai pārkāpumi rada vai var radīt apdraudējumu Objektā nodarbināto veselībai vai dzīvībai, Objektā esošajām materiālajām vērtībām vai apkārtējai videi, pasūtītājam ir tiesības apturēt Uzņēmēja tālāku darbību līdz minēto konstatēto defektu, trūkumu vai pārkāpumu novēršanai. Par konstatētajiem pārkāpumiem Uzņēmējs atbild Līgumā un normatīvajos aktos noteiktajā kārtībā.
      6. Ja būvdarbu veikšanas laikā Uzņēmējam ir radušies fiziski šķēršļi vai apstākļi, kurus tas kā pieredzējis un kvalificēts būvuzņēmējs iepriekš nevarēja paredzēt, tad Uzņēmējam, saskaņojot ar Pasūtītāju minēto šķēršļu likvidēšanas metodi, ir tiesības saņemt būvdarbu pārtraukšanas vai pagarinājuma termiņu, kas atbilst minēto šķēršļu darbības ilgumam un netiek ietverts Līguma izpildes termiņā.
      7. Personāla nomaiņa:
         1. *Uzņēmējs* bez saskaņošanas ar *Pasūtītāju* nav tiesīgs veikt Iepirkuma piedāvājumā norādītā personāla nomaiņu un piesaistīt papildus apakšuzņēmējus Līguma izpildē.
         2. *Pasūtītājs* nepiekrīt Iepirkuma piedāvājumā norādītā personāla nomaiņai, ja piedāvātais personāls neatbilst Iepirkuma procedūras dokumentos personālam izvirzītajām prasībām, vai tam nav vismaz tādas pašas kvalifikācijas un pieredzes kā personālam, kas tika vērtēts.
6. Apdrošināšana
   1. Civiltiesiskās atbildības apdrošināšana:
      1. *Uzņēmējs* 10 (desmit) darba dienu laikā no Līguma spēkā stāšanās dienas par saviem līdzekļiem veic civiltiesiskās atbildības apdrošināšanu pret iespējamajiem zaudējumiem *Pasūtītājam* vai trešajām personām, *Uzņēmēja* darbības, bezdarbības vai neuzmanības rezultātā būvdarbu veikšanas laikā nodarītajiem zaudējumiem vai kaitējumu, saskaņā ar Ministru kabineta 2014. gada 19. augusta Noteikumu Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” prasībām.
      2. Civiltiesiskās atbildības apdrošināšanas līgumā noteiktā apdrošinājuma summa ir 10% no līgumcenas, kas sastāda ……………...
      3. Civiltiesiskās atbildības apdrošināšanas līgumu *Uzņēmējs* slēdz ar noteikumu, ka, iestājoties apdrošināšanas gadījumam, apdrošināšanas atlīdzība tiek izmaksāta tieši *Pasūtītājam* vai zaudējumus cietušajai trešajai personai.
      4. *Uzņēmējs* iesniedz *Pasūtītājam* civiltiesiskās atbildības apdrošināšanas polises kopiju un apdrošināšanas sabiedrības apliecinājumu par to, ka *Uzņēmēja* civiltiesiskās atbildības apdrošināšanas polise attiecas uz Līguma ietvaros veicamajiem būvdarbiem 10 (desmit) darba dienu laikā no Līguma spēkā stāšanās dienas. Polisei ir jābūt spēkā arī gadījumā, ja *Uzņēmējam* ir/tiek pasludināta maksātnespēja vai *Uzņēmējs* ir/tiek likvidēts. Apdrošināšanas polises kopija, apliecinājums un apmaksas dokumenti tiek pievienoti Līgumam kā neatņemama tā sastāvdaļa.
   2. Garantija.
      1. Garantijas laiks būvdarbiem, tai skaitā uzstādītajiem materiāliem un iekārtām, slēptajiem darbiem un inženierkomunikācijām ir 36 mēneši pēc galējā Būvobjekta nodošanas – pieņemšanas akta parakstīšanas. Garantijas laikā iekārtu defektu novēršanu nodrošina *Uzņēmējs*.
      2. Līguma noteiktā garantijas termiņa laikā *Uzņēmējs* apņemas 5 (piecu) darba dienu laikā pēc *Pasūtītāja* rakstiska pieteikuma saņemšanas ierasties Objektā un saskaņot ar *Pasūtītāju* atklātos defektus vai trūkumus, to novēršanas veidu un termiņus. Ārkārtas gadījumos, ja konstatētie defekti apdraud cilvēku dzīvību un veselību, vai tiek traucēta Objekta funkcionēšana vai ekspluatācija, *Uzņēmējam* jāierodas Objektā un konstatētie defekti vai tā sekas jānovērš 24 (divdesmit četru) stundu laikā no *Pasūtītāja* izsaukuma saņemšanas brīža.
      3. Garantijas termiņā atklātos defektus, trūkumus un to sekas *Uzņēmējs* novērš par saviem līdzekļiem. Ja Puses nespēj vienoties par defektu novēršanas termiņu, vai *Uzņēmējs* atsakās tos novērst, vai *Uzņēmējs* noteiktajā laikā neierodas objektā, vai *Uzņēmējs* defektus nenovērš saskaņotajā termiņā, *Pasūtītājam* ir tiesības defektu novēršanu uz *Uzņēmēja* rēķina izpildīt pašam vai uzdot izpildīt trešajai personai. Šajā gadījumā *Pasūtītājs* nosūta rēķinu par būvdarbu izpildi un būvdarbu izpildes pamatojošos dokumentus *Uzņēmējam*, kas *Uzņēmējam* jāapmaksā 15 (piecpadsmit) darba dienu laikā no saņemšanas brīža.
      4. Garantijas laiks tiek pagarināts par laiku, kurā tiek veikta defektu novēršana.
      5. Ja Līgums tiek izbeigts, tad garantijas laiks sākas no Līguma izbeigšanas datuma un attiecas tikai uz tiem veiktajiem būvdarbiem, kuru pabeigšana noformēta ar pieņemšanas – nodošanas aktu.
7. Nepārvarama vara
   1. Puse tiek atbrīvota no atbildības par pilnīgu vai daļēju šajā Līgumā paredzēto saistību neizpildi, ja šāda neizpilde ir notikusi nepārvaramas varas apstākļu iestāšanās rezultātā pēc šā Līguma abpusējas parakstīšanas dienas.
   2. Pusei, kas nokļuvusi nepārvaramas varas apstākļos, nekavējoties rakstiski informē par to otru Pusi un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur minēto apstākļu apstiprinājumu un raksturojumu.
   3. Ja nepārvaramas varas apstākļi un to sekas turpina darboties ilgāk par 3 (trim) mēnešiem vai arī, tiem iestājoties, kļūst skaidrs, ka tie un to sekas darbosies ilgāk par 3 (trim) mēnešiem, *Puses* iespējami drīz sāk sarunas par Līguma izpildes alternatīviem variantiem, un sastāda grozījumus Līgumā, vai arī izbeidz Līgumu.
8. Līguma darbības termiņš
   1. Līgums stājas spēkā pēc tā abpusējas parakstīšanas un ir spēkā līdz *Pušu* saistību pilnīgai izpildei.
9. Līguma grozīšana un izbeigšana
   1. Ja *Uzņēmējs* veic jebkāda veida un formas prettiesisku darbību, tad *Pasūtītājs* tiesīgs uzskatīt, ka ar šīs darbības veikšanu *Uzņēmējs* ir vienpusēji izbeidzis Līgumu, tādējādi zaudējot visas Līgumā noteiktās tiesības un maksā *Pasūtītājam* līgumsodu 10 (desmit) % apmērā no Līgumcenas.
   2. Puses var pārtraukt Līguma darbību arī savstarpēji rakstveidā vienojoties.
   3. *Pasūtītājs* ir tiesīgs vienpusēji atkāpties no Līguma, nosūtot *Uzņēmējam* rakstveida paziņojumu, šādos gadījumos:
      1. *Uzņēmējs* neuzsāk būvdarbus Līgumā norādītajā laikā;
      2. *Uzņēmējs* veic būvdarbus neatbilstoši Iepirkuma piedāvājuma, Līguma vai normatīvo aktu nosacījumiem un *Uzņēmējs* pārsniedzis noteikto termiņu konstatēto defektu/neatbilstības novēršanai ilgāk par 10 (desmit) darba dienām;
      3. ja *Uzņēmējs* neattaisnotu apstākļu dēļ nav pabeidzis un nodevis būvdarbus noteiktajā termiņā un kavējums pārsniedz 20 (divdesmit) dienas, *Pasūtītājam* ir tiesības vienpusēji izbeigt Līgumu, par to rakstiski brīdinot *Uzņēmēju* 1 (vienu) darba dienu iepriekš. Šajā gadījumā *Pasūtītājs* neatlīdzina *Uzņēmējam* tādejādi iespējams radušos zaudējumus.
      4. Ja *Pasūtītājs* izmanto tiesības vienpusēji izbeigt Līgumu, tad Puses sastāda atsevišķu aktu par faktiski izpildīto būvdarbu apjomu un to vērtību. *Pasūtītājs* pieņem būvdarbus tādā apjomā, kādā tie ir faktiski veikti, atbilst Līgumam un ir turpmāk izmantojami.
   4. Papildus *Pasūtītājam* ir tiesības vienpusēji atkāpties no iepirkuma Līguma pirms termiņa, nosūtot *Uzņēmējam* rakstveida paziņojumu, arī šādos gadījumos:
      1. Ja *Uzņēmējs* nepilda Līgumā noteiktās saistības tādā mērā, ka tiek apdraudēta būvdarbu kvalitāte vai izpildes termiņš un *Pasūtītājs* par to iepriekš ir rakstiski brīdinājis *Uzņēmēju*, nosakot novēršanas termiņu, bet *Uzņēmējs* nav ievērojis *Pasūtītāja* norādījumus.
      2. Ja *Uzņēmējs* normatīvajos aktos noteiktajā kārtībā atzīts par maksātnespējīgu, vai pieņemts lēmums par *Uzņēmēja* likvidāciju.
      3. Ja Līguma slēgšanas tiesībām Pretendentam nevajadzēja tikt piešķirtām saskaņā ar Starptautisko un Latvijas Republikas nacionālo sankciju likumu.
      4. Ja *Uzņēmējs* nav nodrošinājis *Pasūtītāja* noteikto papildus prasību un ierobežojumu, kas saistīti ar Objekta atrašanos slimnīcas teritorijā, izpildi.
   5. Ja Līguma darbība tiek pārtraukta pirms termiņa *Uzņēmēja* vainas dēļ, *Uzņēmējam* par saviem līdzekļiem jāsakārto Objekts un jāatstāj to drošā un no trešo personu darbībām pasargātā stāvoklī. Ja Līguma darbība tiek pārtraukta savstarpēji vienojoties, Puses vienojas par kārtību, kādā tiek segti Objekta sakārtošanas izdevumi, lai to pasargātu no trešo personu darbībām.
   6. *Pasūtītājam* ir tiesības vienpusēji atkāpties no Līguma izpildes, ja Līgumu nav iespējams izpildīt tādēļ, ka *Uzņēmējam* Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
10. Strīdu izskatīšanas kārtība
    1. Jebkuras nesaskaņas, domstarpības vai strīdi starp *Pusēm* tiek risināti savstarpēju sarunu ceļā, kas tiek protokolētas. Gadījumā, ja *Puses* 15 dienu laikā nespēj vienoties, strīds risināms Latvijas Republikas spēkā esošo normatīvo aktu vai saistošo starptautisko tiesību normu noteiktajā kārtībā tiesā.
11. Konfidencialitāte
    1. *Uzņēmējs* apņemas ievērot konfidencialitāti, tajā skaitā:
       1. nodrošināt Līgumā minētās informācijas neizpaušanu, tajā skaitā no trešo personu puses, kas piedalās vai ir iesaistītas Līguma izpildē;
       2. aizsargāt, neizplatīt un bez iepriekšējas *Pasūtītāja* rakstiskas atļaujas saņemšanas neizpaust trešajām personām pilnīgi vai daļēji ar šo Līgumu vai citu ar to izpildi saistītu dokumentu saturu, kā arī tehniska, komerciāla un jebkāda cita rakstura informāciju par *Pasūtītāja* darbību, kas kļuvusi *Uzņēmējam* pieejama Līguma izpildes gaitā;
       3. *Uzņēmējam* bez *Pasūtītāja* rakstveida piekrišanas ir aizliegts publiskot vai jebkādā citā veidā trešajām personām, tajā skaitā, plašsaziņas līdzekļiem, sniegt informāciju vai paust viedokli par Līguma izpildes gaitu vai Objektu. *Uzņēmējs* nodrošina, ka tā darbinieki ievēro un izpilda minēto nosacījumu.
    2. *Pasūtītājs* apņemas ievērot konfidencialitāti un bez *Uzņēmēja* rakstiskas atļaujas saņemšanas neizpaust trešajām personām pilnīgi vai daļēji ar šo Līgumu vai citu ar to izpildi saistītu dokumentu, kurus pirms šā Līguma noslēgšanas *Uzņēmējs* ir noteicis kā komercnoslēpumu un attiecīgi par to pirms Līguma noslēgšanas ir informējis *Pasūtītāju*. *Uzņēmējs* nevar noteikt par komercnoslēpumu Līguma priekšmetu un tā izpildes rezultātu.
    3. Konfidencialitātes ierobežojumi neattiecas uz publiski pieejamu un vispārzināmu informāciju, kā arī uz informāciju, kuru saskaņā ar Līguma noteikumiem ir paredzēts darīt zināmu trešajām personām vai kas saskaņā ar normatīviem aktiem tiek klasificēta kā vispārpieejama informācija.
    4. Konfidencialitātes noteikumi neattiecas uz gadījumiem, kad informāciju pieprasa valsts vai pašvaldību iestādes un kurām šādas tiesības ir noteiktas Latvijas Republikas normatīvajos aktos.
    5. Puses vienojas, ka konfidencialitātes noteikumu neievērošana ir Līguma pārkāpums, kas cietušajai Pusei dod tiesības prasīt no vainīgās Puses konfidencialitātes noteikumu neievērošanas rezultātā radušos zaudējumu atlīdzināšanu.
    6. Šīs Līguma nodaļas noteikumiem nav laika ierobežojuma un uz to neattiecas Līguma darbības termiņš.
12. Fizisko personu datu aizsardzība
    1. Ja Līguma izpildes ietvaros, tiek iegūti dokumenti vai informācija, kas satur vai var saturēt fizisko personu datus, tad Pusēm ir tiesības apstrādāt no otras Puses iegūtos fizisko personu datus tikai ar mērķi nodrošināt Līgumā noteikto saistību izpildi, ievērojot regulas “EIROPAS PARLAMENTA UN PADOMES REGULAS (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)” (turpmāk – Regula) un Latvijas Republikas normatīvajos aktos noteiktās prasības šādu datu apstrādei un aizsardzībai.
    2. Veicot fizisko personu datu apstrādi, katra Puse ir atbildīga par fizisko personu datu apstrādes nodrošināšanu saskaņā ar šo Līgumu, Regulu un Latvijas Republikas normatīvajos aktos noteikto.
13. Citi noteikumi
    1. *Pasūtītājs* patur tiesības samazināt veicamo būvdarbu apjomu, ja tam ir radušies objektīvi iemesli.
    2. *Pasūtītājs* ir tiesīgs *Uzņēmējam* noteikt sekojošas papildus prasības un ierobežojumus, kas saistīti ar Objekta atrašanos slimnīcas teritorijā:
       1. *Uzņēmēja* būvdarbu veicējiem atļauts smēķēt tikai norādītajās vietās, kad tur neatrodas slimnīcas darbinieki, pacienti vai klienti;
       2. epidemioloģiskās drošības apdraudējuma gadījumā, *Uzņēmējam* ir jānodrošina *Pasūtītāja* rakstisku norādījumu *Uzņēmējam* par veicamajiem epidemioloģiskās drošības pasākumiem izpilde;
       3. būvdarbi pieļaujami no 9:00 līdz 20:00, bet būvdarbu, kuri traucē veikt ārstniecisko darbību (troksnis, putekļi, vibrācija), veikšanas laiku, *Uzņēmējs* saskaņo ar Slimnīcas vadību.
    3. Visos pārējos gadījumos, kas nav paredzēti Līgumā, Puses vadās pēc Latvijas Republikas spēkā esošajiem normatīvajiem aktiem.
    4. Līgumsodu kopējā vērtība *Uzņēmējam*, neskaitot līgumsodu par saistību neizpildīšanu noteiktajā termiņā, nedrīkst pārsniegt 10 % no būvdarbu līgumcenas.
    5. Puses vienojas, ka visos dokumentos, kas saistīti ar Līgumu, tajā skaitā rēķinos un būvdarbu izpildes aktos *Uzņēmējs* norāda Līguma numuru.
    6. Būvdarbu izpildes dokumentācijas valoda ir Latvijas Republikas valsts valoda.
    7. *Pasūtītājs* neuzņemas atbildību gadījumos, kad *Uzņēmējs* ir pārkāpis Latvijas Republikā spēkā esošajos normatīvajos aktos noteiktās prasības.
    8. Jebkura rakstiska informācija Līguma sakarā (tai skaitā elektroniskā veidā sūtīta) ir saistoša abām Pusēm, un nepieciešamības gadījumā var būt iesniegts kā pierādījumi, ja Puse, kura nosūtījusi informāciju, ir saņēmusi apstiprinājumu no otras Puses par šīs informācijas saņemšanu.
    9. Ja kādai no Pusēm tiek mainīts juridiskais statuss, Puses amatpersonu paraksta tiesības, īpašnieki vai vadītāji, vai kāds no Līgumā minētajiem Pušu rekvizītiem telefona, e-pasta adrese u.c., tad Puse nekavējoties rakstiski paziņo par to otrai Pusei. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi. Šajā apakšpunktā minētie nosacījumi attiecas arī uz Līgumā un tā pielikumos minētajiem Pušu pārstāvjiem un to rekvizītiem.
    10. Pušu reorganizācija vai to vadītāju maiņa nevar būt par pamatu Līguma pārtraukšanai vai izbeigšanai. Gadījumā, ja kāds no Pusēm tiek reorganizēta, Līgums paliek spēkā un tā noteikumi ir saistoši Pušu tiesību un saistību pārņēmējam. Viena Puse brīdina otru Pusi par šādu apstākļu iestāšanos vienu mēnesi iepriekš.
    11. Līguma izpildei Puses norīko savus pārstāvjus:
        1. no *Pasūtītāja* puses:
           1. Uldis Rubuls, tālr.29484609, e-pasta adrese: [uldis.rubuls@gintermuiza.lv](mailto:uldis.rubuls@gintermuiza.lv);
           2. Ivars Indāns, tālr. 22159966, e-pasta adrese: [ivars.indans@gintermuiza.lv](mailto:ivars.indans@gintermuiza.lv)
        2. *Pasūtītāja* pilnvarotās personas ir tiesīgas, nepārkāpjot līguma robežas, pieņemt lēmumus un risināt visus ar Līguma izpildi saistītos organizatoriskos jautājumus, parakstīt izpilddokumentācijas pieņemšanas – nodošanas aktus, citu ar Līguma izpildi saistītu dokumentāciju.
        3. no *Uzņēmēja* puses: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
    12. Līgums ir sagatavots latviešu valodā uz 8 lapām ar 1 pielikumu.
14. Līguma pielikumi
    1. 1. Pielikums – Tehniskais finanšu piedāvājums
15. *Pušu* juridiskās adreses un rekvizīti

|  |  |
| --- | --- |
| *Pasūtītājs* | *Uzņēmējs* |
| VSIA “Slimnīca „Ģintermuiža”” Reģistrācijas Nr. 40003407396  Filozofu iela 69, Jelgava,  Latvija, LV – 3008  tālrunis: 63026690,  E-pasts: [slimnica@gintermuiza.lv](mailto:slimnica@gintermuiza.lv)  Banka: Valsts kase  Konts: LV77TREL9290560000000 |  |

Pasūtītājs Uzņēmējs